# Pilisvörösvár Város Önkormányzata Képviselő-testületének

**1/2021. (II. 15.) önkormányzati rendelete**

**Pilisvörösvár Város Önkormányzata 2021. évi költségvetéséről**

Pilisvörösvár Város Önkormányzata Képviselő-testületének hatáskörében eljáró Pilisvörösvár Város Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva Pilisvörösvár Város Önkormányzata 2021. évi költségvetéséről az alábbi rendeletet alkotja.

**A rendelet hatálya**

**1. §** A rendelet hatálya kiterjed Pilisvörösvár Város Önkormányzatának Képviselő-testületére, bizottságaira, az Önkormányzat költségvetési szerveire.

**Pilisvörösvár Város Önkormányzata 2021. évi költségvetési bevételeinek főösszege**

**2. §** (1) A Képviselő-testület Pilisvörösvár Város Önkormányzatának 2021. évi összesített költségvetési bevételi főösszegét 3.525.182 eforintban, 2021. évi költségvetési konszolidált bevételi főösszegét 2.410.359 eforintban állapítja meg.

(2) Az (1) bekezdés szerinti főösszegen belül az államháztartásról szóló 2011. évi CXCV. törvény 23. § alapján a működési és a felhalmozási célú bevételi és kiadási előirányzatokat mérlegszerűen, egymástól elkülönítetten, de – a finanszírozási műveleteket is figyelembe véve – együttesen, egyensúlyban az 1. melléklet mutatja be.

(3) Az önkormányzati intézmények 2021. évi bevételeinek és kiadásainak részletezését a 3. melléklet tartalmazza.

**Pilisvörösvár Város Önkormányzata 2021. évi költségvetési kiadási főösszege**

**3. §** (1) A Képviselő-testület Pilisvörösvár Város Önkormányzata 2021. évi összesített költségvetési kiadási főösszegét 3.525.182 eforintban, 2021. évi költségvetési konszolidált kiadási főösszegét 2.410.359 eforintban állapítja meg.

(2) Az (1) bekezdés szerinti kiadási főösszeg intézményenkénti és kiadási csoportonkénti összesítését a 2/2., 3., 17-23. mellékletek tartalmazzák.

(3) Az (1) bekezdés szerinti kiadási főösszeget az 1.,2/2 melléklet tartalmazza, amelynek részletezése az alábbi táblázatokban történik:

* a több éves kihatású fejlesztési elkötelezettségek előirányzatát a 24. melléklet,
* az önkormányzat által 2021. évben foglalkoztatottak létszám-előirányzatát költségvetési szervenként a25. melléklet,
* a fejlesztési és felújítási célú kiadásokat a 22. és 23. melléklet,
* a nevesített tartalékok előirányzatát feladatonként, és az általános tartalék összegét a 21. melléklet

tartalmazza.

(4) A Magyarország gazdasági stabilitásáról szóló 2011. évi CXCIV. törvény 8. § (2) bekezdése szerinti adósságot keletkeztető ügyletek 2021. évi adatait a 31. melléklet tartalmazza.

(5) A nemzeti vagyonról szóló 2011. évi CXCVI. törvény 11. § (13) bekezdése alapján önkormányzati vagyon ingyenesen nem adható használatba, kizárólag közfeladat ellátása céljából, amennyiben a kedvezményes használatba adás feltételeiről a Képviselő-testület külön döntött.

**A költségvetés részletezése költségvetési szervenként**

**4. §** (1) Az Önkormányzat által alapított költségvetési szervek:

1. Pilisvörösvári Polgármesteri Hivatal, 2085 Pilisvörösvár, Fő tér 1.
2. Gazdasági Ellátó Szervezet, Pilisvörösvár (GESZ), 2085 Pilisvörösvár, Fő tér 1.
3. Pilisvörösvári Szakrendelő, 2085 Pilisvörösvár, Fő u. 130/A.
4. Pilisvörösvári Német Nemzetiségi Óvoda, 2085 Pilisvörösvár, Rákóczi u. 6.
5. Művészetek Háza – Kulturális Központ és Városi Könyvtár, Pilisvörösvár 2085 Pilisvörösvár, Fő u. 127,
6. Pilisvörösvári Tipegő Bölcsőde, 2085 Pilisvörösvár, Szent István u. 18.

(2) A c)-f) pontokban található intézmények gazdasági és pénzügyi feladatait az irányító szerv által kijelölt GESZ látja el.

**Pilisvörösvár Német Nemzetiségi Önkormányzata 2021. évi költségvetési támogatása**

**5. §** Pilisvörösvár Város Önkormányzata a költségvetési támogatást Pilisvörösvár Német Nemzetiségi Önkormányzata részére évi két egyenlő részletben, március 15-ig és július 15-ig folyósítja.

**Az intézmények és a Polgármesteri Hivatal személyi jellegű**

**és dologi kiadásaival kapcsolatos szabályok**

**6. §** (1) Pilisvörösvár Város Önkormányzata a köztisztviselők illetményalapját 2019. január 1. napjától 46 380 forintban határozta meg. Ez képezi alapját az illetményalaphoz kötődő juttatásoknak, melyeken felül az illetmény-kiegészítés és a pótlékok a helyi önkormányzati rendelet és a Közszolgálati tisztviselőkről szóló 2011. évi CXCIX. törvény előírásai értelmében biztosítottak.

(2) Pilisvörösvár Város Önkormányzata a köztisztviselők részére a Polgármesteri Hivatal köztisztviselőit megillető juttatásokról és támogatásokról szóló 13/2015. (VI. 09.) önkormányzati rendelet szerinti támogatásokat (illetményelőleg, eseti illetve rendszeres szociális juttatás) a Polgármesteri Hivatal költségvetésében biztosítja.

(3) Az önkormányzat költségvetési szervei engedélyezett létszámát a rendelet 25. melléklete tartalmazza.

(4) A Képviselő-testület az óvodákban helyettesítési díjat nem biztosít.

(5) Pilisvörösvár Város Önkormányzatának Képviselő-testülete úgy rendelkezik, hogy az intézményeiben foglalkoztatott közalkalmazottak nyugdíjazása esetén az adott munkakör betöltését az intézmény elsődlegesen belső átcsoportosítással oldhatja meg. A nyugdíjazás folytán megüresedő státuszt az intézményvezető csak a polgármester írásbeli hozzájárulásával töltheti be, amelyet előzetesen meg kell kérnie. Amennyiben a polgármester javaslatot tud tenni a létszámleépítésre, az elvonás kérdését a Képviselő-testület elé terjeszti, egyéb esetben engedélyezi a nyugdíjazás következtében megüresedő státusz betöltését. 30 napon túli, bármilyen ok folytán megüresedő álláshelyet szintén jelen bekezdés szerinti eljárásrendnek megfelelően köteles az intézményvezető írásban jelezni a polgármesternek.

(6) A Képviselő-testület a GESZ intézményvezetője részére kereset-kiegészítést biztosít határozott időre, az alapilletmény 35%-ának megfelelő összegben. A Pilisvörösvári Tipegő Bölcsőde intézményvezetője esetében ez a kereset-kiegészítés az alapilletmény 20%-a.

(7) A Pilisvörösvár Város Önkormányzata által fenntartott intézményekben és a Polgármesteri Hivatalban 2021. évben jutalomként összesen a Képviselő-testület által jóváhagyott személyi juttatási előirányzati keret maximum 10 %-ának megfelelő összeg használható fel, a személyi juttatások előirányzatából származó átmeneti megtakarításból és a bérmaradványból, amennyiben és amilyen mértékben a fedezet az előirányzaton rendelkezésre áll. Fenti szabályozás az Mötv. alapján kifizethető polgármesteri, alpolgármesteri jutalmakra nem vonatkozik.

(8) A Képviselő-testület az intézmények vezetői részére 2021-ban jutalom fizetését a következők szerint engedélyezi: amennyiben az intézményben az átmeneti és egyéb bérmegtakarításból jutalom-kifizetésre vagy egyéb juttatás adására kerül sor, az intézményvezetőnek az intézmény keretéből a dolgozói összlétszámra vetített 1 főre jutó átlag dolgozói jutalom (juttatás) maximum 2,5-szeresének megfelelő összeg kifizetése engedélyezhető. A Képviselő-testület azoknak a közalkalmazottaknak, köztisztviselőknek, munkavállalóknak, akik nyugdíjba vonulnak, és munkaviszonyukat közös megegyezéssel szüntetik meg, legalább 10 éves pilisvörösvári munkaviszony után egy havi jutalmat, 20 éves munkaviszony után kéthavi jutalmat biztosít.

(9) A Képviselő-testület 2021. évben a cafetéria-juttatást dolgozói részére a következők szerint biztosítja:

* 1. a köztisztviselők részére a Magyarország 2021. évi központi költségvetéséről szóló 2020. évi XC. törvényben kötelezően előírt bruttó összegben,
	2. a közalkalmazottak és a mt. munkavállalók részére személyenként az intézményi költségvetési egyeztető jegyzőkönyvekben foglaltak szerinti összegben

biztosít cafetéri-juttatást.

(10) A cafetéria-juttatásra a költségvetésben biztosított összeg magában foglalja az egyes juttatásokhoz kapcsolódó, a juttatást teljesítő munkáltatót terhelő közterhek megfizetésének költségét is. A közalkalmazottak és köztisztviselők március 31-ig nyilatkozhatnak munkáltatójuk felé, hogy a cafetéria-juttatás összegén belül milyen juttatásokra tartanak igényt.

(11) A Képviselő-testület az önkormányzati intézményekben a jogszabályi előírásokban kötelezően előírt, és a munkaruha-szabályzat szerint, az ennek megfelelő munkakörben dolgozók részére biztosítja a munka- és védőruhát. A Képviselő-testület az óvodákban dolgozónként 50.000 forint/év munkaruha-juttatást biztosít.

(12) A Képviselő-testület a jogszabályban meghatározott számítógépes (képernyős) munkavégzés esetén védőszemüveget finanszíroz, szakorvosi javaslatra, kétéves kihordási időt figyelembe véve, maximum 30 e forint/fő összegben, az adott intézmény dologi kiadásai terhére. Amennyiben a munkavállaló jogviszonya a kihordási időn belül megszűnik, az időarányos részt vissza kell fizetni.

(13) A Polgármesteri Hivatalban azon munkakörben dolgozók részére, akik formaruha vagy egyenruha használatára kötelezettek, a Képviselő-testület a formaruha illetve egyenruha-költségeket a munkaruha-szabályzat alapján, a kihordási időt figyelembe véve finanszírozza.

(14) A Képviselő-testület az óvodai csoportokban a maximális létszámot 20%-kal engedi túllépni a köznevelési törvény 4. mellékletében meghatározotthoz képest, a törvényben előírt feltételek megléte esetén. A fenti férőhelyeket életvitel-szerűen, állandó lakosként Pilisvörösváron élő gyermekekkel lehet feltölteni. Pilisvörösvári állandó lakcímmel/vagy tartózkodási hellyel nem rendelkező gyermekek felvétele csak kivételes esetben történhet, a fenntartó előzetes hozzájárulásával.

(15) A Képviselő-testület a rehabilitációs hozzájárulás felhasználását az alábbiak szerint szabályozza:

A Képviselő-testület határozatlan idejű részmunkaidős státuszt biztosít az általa fenntartott költségvetési szerveknél a rehabilitációs hozzájárulásban részesülők foglalkoztatására. A Képviselő-testület a státuszt abban az esetben biztosítja, ha a megváltozott munkaképességű személyek ellátásairól és egyes törvények módosításáról szóló 2011. évi CXCI. törvény 23. §-ának megfelelő személyt (25 intézményi foglalkoztatottanként 0,5 részmunkaidős státuszon) alkalmaz az intézmény. Az így foglalkoztatottak bére és járuléka az intézmény költségvetésében rendelkezésre áll. Amennyiben az intézmény a jogszabályszerű foglalkoztatást nem biztosítja, a rehabilitációs hozzájárulást az előirányzat módosítását követően ennek terhére köteles kifizetni*.*

(16) A Szakorvosi Rendelőintézet köteles a saját bevételét az önkormányzat tulajdonában álló három épületnek – a Rendelőintézet Fő utcai főépületének, a Védőnői szolgálat épületének (Attila utcai egészségház) és a Fő u. 122. alatti Gyógytorna és Fizikoterápiás Rendelő épületének – karbantartására és felújítására fordítani, a fenntartóval történt előzetes, írásban dokumentált egyeztetések alapján.

(17) A Képviselő-testület felhatalmazza a polgármestert, hogy a 21. mellékletben nevesített tartalékok terhére az intézmények jogszerű igénye alapján, az abban elhatározott feladatok kifizetésről rendelkezhessen.

**A pénzeszköz-átadásokkal és támogatásokkal kapcsolatos szabályok**

**7. §** (1) A Képviselő-testület a civil és nonprofit szervezetek támogatására a 2021. évi költségvetésében a 20. mellékletben foglalt keretet biztosítja, melynek felosztását az Ügyrendi-, Oktatási- és Kulturális Bizottság javaslata alapján a pilisvörösvári társadalmi szervezetek pénzbeli támogatásának módjáról szóló 19/2010. (XI. 15.) önkormányzati rendeletben foglaltak szerint a Képviselő-testület határozza meg.

(2) A támogatások folyósítása kizárólag az előző évi elszámolást követően történhet,

* 100 e forint összeghatárig egy összegben, legkésőbb március 31-ig,
* 101 e forinttól 2 000 e forintig évi két egyenlő részletben, legkésőbb március 31-ig, és szeptember 30-ig,
* 2 001 e forinton felüli támogatási összeg évi három egyenlő részletben, a következők szerint: legkésőbb március 31-ig, július 31-ig és szeptember 30-ig.

(3) A Pilisvörösvári Önkéntes Tűzoltó Egyesület a városháza udvarán lévő tűzoltószertár használata után helyiséghasználati díjat nem fizet, de a rezsiköltségeket köteles megfizetni. Amennyiben az egyesület az aktuális közműszámlákat nem fizeti ki, számára nem utalható át az aktuális civil támogatás mindaddig, amíg tartozását nem rendezi.

(4) A Képviselő-testület a szociális és egészségügyi célú kiadásokat az 19. melléklet szerinti keret összegéig biztosítja.

(5) A közvetett támogatásokat a 29. melléklet részletezi.

**Az előirányzat-felhasználási ütemtervvel kapcsolatos szabályok**

**8. §** (1) Pilisvörösvár Város Önkormányzata előirányzatának felhasználási ütemtervét a költségvetési rendelet előterjesztése tartalmazza.

(2) Pilisvörösvár Város Önkormányzata az intézményei finanszírozási ütemtervét a 28. mellékletben foglaltak alapján a Képviselő-testület által elfogadott előirányzati számok szerint hagyja jóvá.

* A finanszírozás 1/12 arányban havonként történik.
* Az előirányzat felhasználását a Képviselő-testület az általa jóváhagyott éves költségvetés alapján 1/12-es, havonkénti arányban állapítja meg, az ellátotti étkeztetési kiadások nélküli egyéb dologi kiadások (közüzemi díjak, egyéb dologi kiadások) elkülönített, 1/12 arányú finanszírozásával.
* Rendkívül indokolt esetben, az intézményvezető írásbeli kérésére a finanszírozási összeg kiutalási arányát a polgármester módosíthatja.

(3) A Képviselő-testület felhatalmazza a polgármestert az Előirányzat-felhasználási, finanszírozási ütemterv módosítására úgy, hogy az éves előirányzatot ne lépje túl.

**Költségvetési előirányzatok felhasználásának és változásának szabályai**

**9. §** (1) Pilisvörösvár Város Önkormányzata költségvetési intézményeinek és a Polgármesteri Hivatalnak költségvetési alapokmányaikat 2021. március 1-jéig kell elkészíteniük, melyekben az e rendelet mellékleteiben meghatározott összegeket kell szerepeltetniük. Az elkészített költségvetési alapokmányt az intézmények 2021. március 1-jéig leadják a Polgármesteri Hivatal pénzügyi osztálya részére.

(2) A Képviselő-testület felhatalmazza az önkormányzat költségvetési intézményeit és a Polgármesteri Hivatalt az előírt bevételek beszedésére és a jóváhagyott kiadások teljesítésére.

(3) A költségvetési intézményeknél a tervezett saját bevételek elmaradása nem vonja automatikusan maga után a költségvetési támogatás növekedését. A kiadási előirányzatok a saját bevételek befolyásával arányosan teljesíthetők, azaz a bevételek csökkenése esetén a kiadásokat is csökkenteni kell.

(4) A költségvetési szerv támogatása csak az alaptevékenységre és az ezzel összefüggő kiadásokra használható fel (nem adhat segélyeket, nem támogathat alapítványokat, civil szervezeteket).

(5) Az önkormányzat intézményei minden évben a költségvetés készítése során elkészítik az általuk használatra, bérletbe kiadott ingatlanok (befektetett eszközök) adatairól, bérleti, használati díjairól szóló előző évi kimutatást és a következő évre vonatkozó tervet, az Önkormányzat által jóváhagyott, érvényes önköltség-számítási szabályzat előírásainak megfelelően.

(6) Az intézményi állami normatíva év közbeni lemondása miatti visszafizetés összegét az adott intézmény finanszírozásánál lehetőleg figyelembe kell venni, a visszafizetendő összeget az intézménynek lehetőleg ki kell gazdálkodnia.

(7) Az önkormányzat költségvetési szerve használatában lévő ingatlanokra a biztosítási szerződést a tulajdonos önkormányzat nevében a polgármester köti.

(8) Az intézmények a 2021. évre jóváhagyott intézményi dologi kiadásaikból a szükséges karbantartásokat a dologi előirányzaton belül, fontossági sorrendben, az ütemtervükben foglaltak figyelembevételével kötelesek megoldani.

(9) Az önkormányzat irányítása alatt álló költségvetési szerveknél év közben a működést veszélyeztető rendkívüli sürgős kiadás esetén az intézmények vezetői vagy a GESZ vezetője a veszélyelhárítás érdekében kötelesek intézkedni a gazdaságosság szem előtt tartásával. A rendkívüli kiadásokat a munkák megkezdése előtt a fenntartó önkormányzat felé írásban jelezniük kell. A rendkívüli kiadásokat elsősorban az éves költségvetésük terhére (többletbevételből, dologi kiadásokból) kell megoldaniuk.

(10) A NEAK által finanszírozott Szakorvosi Rendelőintézet a központilag folyósított támogatások módosításairól köteles a fenntartó önkormányzatot 30 napon belül tájékoztatni.

**Előirányzat-módosítás**

**10. §** (1) Ha év közben az Országgyűlés, a Kormány, illetve valamely költségvetési fejezet az önkormányzat számára pótelőirányzatot biztosít, arról a polgármester a képviselő-testületet tájékoztatja a következő költségvetési rendeletmódosítás során.

(2) Ha év közben az Országgyűlés előirányzatot zárol az önkormányzatnál, annak kihirdetését követően a polgármester haladéktalanul a képviselő-testület elé terjeszti a költségvetési rendelet módosítását.

(3) A polgármester pótköltségvetési rendelettervezetet abban az esetben terjeszt a Képviselő-testület elé, ha év közben a körülmények oly módon változnak meg, hogy azok az önkormányzat költségvetésének végrehajtását jelentősen veszélyeztetik.

(4) A Képviselő-testület által jóváhagyott előirányzatok terhére, az önkormányzat költségvetése tekintetében a polgármester, a Polgármesteri Hivatal tekintetében a jegyző, illetve az általuk ezzel felruházott személy jogosult kötelezettséget vállalni a Beszerzési szabályzat, a Vagyonrendelet és a Közbeszerzési törvény, valamint a magasabb szintű jogszabályok rendelkezéseinek betartásával.

(5) A Képviselő-testület felhatalmazza a polgármestert, hogy az általános tartalékból feladatonként ötmillió forint összegig az előre nem tervezhető kiadásokat a szükséges mértékig finanszírozza, melyről a Képviselő-testületet a következő költségvetési rendeletmódosításkor tájékoztatja.

(6) A Képviselő-testület felhatalmazza a polgármestert, hogy szakmai javaslat alapján a céltartalékból szükség szerint átcsoportosítson, melyről a Képviselő-testületet a következő költségvetési rendeletmódosításkor tájékoztatja. A Képviselő-testület felhatalmazza a polgármestert, hogy a nevesített tartalék terhére az intézmények részére a költségvetési rendeletnek megfelelő összeget felszabadítsa.

(7) A Képviselő-testület felhatalmazza a polgármestert, hogy amennyiben van rá pénzügyi fedezet, ötmillió forintig átruházott hatáskörben kötelezettséget vállaljon a Vagyonrendelet és a Beszerzési szabályzat rendelkezéseinek betartásával, amennyiben ilyen célra a Képviselő-testület előzetesen fedezetet nem biztosított. Ezen kötelezettségvállalásokkal kapcsolatban a következő költségvetési rendeletmódosításkor javaslatot tesz az előirányzat módosítására.

(8) A Képviselő-testület felhatalmazza a polgármestert a B11 Önkormányzatok működési támogatásairovaton megtervezett költségvetési bevételi előirányzat és a B21 Felhalmozási célú önkormányzati támogatás rovaton megtervezett költségi bevételi előirányzat módosítására a K512 Tartalékok rovaton megtervezett költségvetési kiadási előirányzattal szemben.

(9) A Képviselő-testület felhatalmazza a polgármestert a költségvetési kiadások kiemelt előirányzatai közötti átcsoportosításra. A Képviselő-testület felhatalmazása alapján történt előirányzat-módosításokról és előirányzat-átcsoportosításokról a polgármester a Képviselő-testületet a következő költségvetési rendeletmódosításkor tájékoztatja.

(10) A Képviselő-testület felhatalmazza a polgármestert a (8) bekezdésben megjelölt kivétellel a B1. működési célú támogatások államháztartáson belülről, a B2 felhalmozási célú támogatások államháztartáson belülről, a B6 működési célú átvett pénzeszközök és a B7 felhalmozási célú átvett pénzeszközök rovatain megtervezett költségvetési bevételi előirányzatok módosítására a bevételhez kapcsolódó célnak megfelelő költségvetési kiadási előirányzatok egyidejű módosításával.

(11) A Képviselő-testület felhatalmazza a költségvetési szervek vezetőit, hogy az eredeti vagy a módosított előirányzatán felül teljesített költségvetési bevételét felhasználhatja 500.000 Ft összegig a költségvetési bevételi és a költségvetési kiadási előirányzatok módosítását követően.

**Egyéb rendelkezések**

**11. §** (1) Az önkormányzat költségvetési intézményei hitelt nem vehetnek fel, kezességet nem vállalhatnak, értékpapírt nem vásárolhatnak, sem hosszúlejáratú kötelezettséget, sem lízinget nem vállalhatnak, váltót nem bocsáthatnak ki és nem fogadhatnak el.

(2) A polgármester kezességet a Magyarország gazdasági stabilitásáról szóló 2011. évi CXCIV. törvény előírásainak betartásával, a Képviselő-testület felhatalmazása alapján vállalhat.

(3) Az Önkormányzat fizetési számláján lévő átmenetileg szabad pénzeszközöket a polgármester – az állami költségvetésből származó hozzájárulások és támogatások kivételével, a folyamatos gazdálkodás biztosítása mellett − ajánlatok alapján, a lehető legjobb kamatfeltételek mellett, bármely pénzintézetnél

* betétként lekötheti, vagy
* egy évnél nem hosszabb lejáratú, államilag garantált értékpapír vásárlására fordíthatja, amelyet pénzintézetnél jogosult megvásárolni.

(4) Pilisvörösvár Város Önkormányzatának Képviselő-testülete a 2021. évi költségvetési évben a gazdálkodás esetleges átmeneti finanszírozására 100.000.000 forint, azaz százmillió forint összegű folyószámlahitel-keretet határoz meg.

(5) Az önkormányzat üzletrészei, részvényei, egyéb értékpapírjai valamint ingatlanai forgalmazását (adás-vétel) a polgármester jogosult végezni (Képviselő-testület előzetes döntése alapján).

**Az átmeneti gazdálkodás szabályai**

**12. §** (1) A 2022. évi költségvetési gazdálkodás zavartalan megkezdéséhez az önkormányzati támogatás az előző év azonos időszaka alapján utalható ki a költségvetési intézmények részére, a következő évi költségvetési rendelet hatálybalépéséig.

(2) A Képviselő-testület felhatalmazza a költségvetési szervek vezetőit, hogy a 2022. évi költségvetési rendelet elfogadásáig a megelőző évi költségvetésben elfogadott bevételeket arányosan beszedje és kiadásokat teljesítse.

1. A 2021. január 1-től a költségvetési rendelet elfogadásáig beszedett bevételeket és teljesített kiadásokat a 2021. évi költségvetés előirányzatai és a rendelet tartalmazzák.

**Pénzellátás**

**13. §** (1) Az önkormányzat költségvetési szervei részére az éves pénzellátási tervnek megfelelő ütemben biztosítja a költségvetési támogatást.

(2) A bevételek beszedésekor, kiadások teljesítésekor lehetőség szerint készpénzkímélő fizetési módokat kell alkalmazni. A kiadások közül csak a pénzkezelési szabályzatban meghatározott kiadások, társadalom- és szociálpolitikai juttatások, és az ellátottak pénzbeli juttatásai teljesíthetőek készpénzben történő kifizetéssel.

(3) A Képviselő-testület a felügyelete alá tartozó intézményeket nettó módon finanszírozza. Az intézményi támogatás esedékes összegéből visszatartja az intézmény személyi kiadását terhelő köztartozás és az úgynevezett forgótőke összegét, valamint a folyószámlákra történt kincstári utalások összegét.

(4) A finanszírozás önkormányzat által történő ütemezéséhez az intézményeknek az alapokmány elkészítésével egyidejűleg össze kell állítaniuk saját idősoros kiadási és bevételi tervüket havi bontásban, és a finanszírozási ütemtervüket lebontva kiemelt előirányzatokra, kiadás-bevételenként a Polgármesteri Hivatal gazdálkodási osztálya részére át kell adniuk.

(5) Az intézménynek a naponta jelentkező kiadási szükségletét elsődlegesen folyó bevételeiből kell finanszíroznia. Amennyiben az intézmény gazdálkodói számlájára saját bevétel érkezik, és a nap végén a kötelezettségek kifizetése után is egyenleg mutatkozik, ez az összeg az intézmény számláján marad, melyből a következő esedékes fizetési kötelezettség teljesíthető.

(6) Önkormányzati finanszírozás csak akkor vehető igénybe, ha az intézmény az előirányzatokon belül gazdálkodik, és az aktuális kiadási szükséglete meghaladja az intézmény ténylegesen rendelkezésre álló bevételét.

**Felelősség**

**14. §** (1) Az önkormányzati intézményekben az intézményvezető, a Polgármesteri Hivatalban a jegyző, az Önkormányzatnál a polgármester felelős az éves költségvetési rendeletben a rájuk vonatkozó költségvetési előirányzatok betartásáért.

(2) Az éves költségvetésben az intézményi működéshez rendelkezésre bocsátott pénzeszközök hatékony, gazdaságos és cél szerinti felhasználásáért, az intézmények éves működtetésének biztosításáért a gazdasági szervezettel rendelkező, valamint a gazdasági szervezettel nem rendelkező intézmények vezetői a felelősek.

( 3) A Képviselő-testület felhatalmazza a polgármestert, hogy az előirányzat-felhasználási ütemtervtől eltérhet, azzal a megkötéssel, hogy az éves előirányzatokat nem lépheti túl.

**Közétkeztetés**

**15. §** A Képviselő-testület a közétkeztetést saját, a Polgármesteri Hivatal szervezetén belül elhelyezkedő főzőkonyha működtetésével biztosítja, és engedélyezi a szabad főzőkonyhai kapacitás kihasználását.

**Záró rendelkezések**

**16. §** (1) Jelen rendelet mellékletei:

|  |  |
| --- | --- |
| 1. melléklet  | Pilisvörösvár Város Önkormányzata működési, felhalmozási célú bevételi és kiadási előirányzatok bemutatása |
| 2. melléklet  | Pilisvörösvár Város Önkormányzata működési és felhalmozási célú bevételi és kiadási előirányzatok részletes bemutatása  |
| 3. melléklet  | Önkormányzati intézmények működési és felhalmozási célú bevételi és kiadási előirányzatok részletes bemutatása  |
| 4. melléklet  | Pilisvörösvár Város Önkormányzata költségvetése kötelező és önként vállalt feladat szerinti bontásban |
| 5. melléklet  | Pilisvörösvári Polgármesteri Hivatal költségvetése kötelező és önként vállalt feladat szerinti bontásban |
| 6. melléklet  | Pilisvörösvári Szakrendelő költségvetése kötelező és önként vállalt feladat szerinti bontásban |
| 7. melléklet  | Ligeti Cseperedő Óvoda költségvetése kötelező és önként vállalt feladat szerinti bontásban |
| 8. melléklet  | Pilisvörösvári Német Nemzetiségi Óvoda költségvetése kötelező és önként vállalt feladat szerinti bontásban |
| 9. melléklet  | Művészetek Háza költségvetése kötelező, önként vállalt és vállalkozási feladat szerinti bontásban |
| 10. melléklet  | Gazdasági Ellátó Szervezet, Pilisvörösvár költségvetése kötelező és önként vállalt feladat szerinti bontásban |
| 11. melléklet  | Pilisvörösvár Tipegő Bölcsőde költségvetése kötelező és önként vállalt feladat szerinti bontásban |
| 12. melléklet  | Pilisvörösvár Város Önkormányzata működési és felhalmozási bevételei |
| 13. melléklet  | Pilisvörösvár Város Önkormányzata általános működésének és ágazati feladatainak állami támogatása  |
| 14. melléklet  | Pilisvörösvár Város Önkormányzata intézményi normatíva kimutatása  |
| 15. melléklet  | Pilisvörösvár Város Önkormányzata és a Pilisvörösvári Polgármesteri Hivatal közhatalmi és működési bevételei |
| 16. melléklet  | Pilisvörösvár Város Önkormányzata átvett pénzeszközei  |
| 17. melléklet  | Pilisvörösvár Város Önkormányzata finanszírozási bevételei és kiadásai |
| 18. melléklet  | Pilisvörösvár Város Önkormányzata és a Pilisvörösvári Polgármesteri Hivatal dologi kiadás előirányzata  |
| 18/1. melléklet  | Pilisvörösvár Város Önkormányzata jogalkotó és általános igazgatási tevékenységének dologi kiadásai |
| 19. melléklet  | Pilisvörösvár Város Önkormányzata ellátottak pénzbeli juttatásai, szociális és gyermekjóléti pénzbeli és természetbeni juttatások előirányzata |
| 20. melléklet  | Pilisvörösvár Város Önkormányzata egyéb működési és felhalmozási célú kiadásai (támogatásértékű kiadások és átadott pénzeszközök) |
| 21. melléklet  | Pilisvörösvár Város Önkormányzata tartalékai |
| 22. melléklet 23. melléklet | Pilisvörösvár Város Önkormányzata és Pilisvörösvári Polgármesteri Hivatal felhalmozási (beruházási) kiadásai feladatonkéntPilisvörösvár Város Önkormányzata és Pilisvörösvári Polgármesteri Hivatal felhalmozási (felújítási) kiadásai feladatonként |
| 24. melléklet  | Pilisvörösvár Város Önkormányzata többéves fejlesztési célú elkötelezettségei  |
| 25. melléklet  | Pilisvörösvár Város Önkormányzata átlagos állományi statisztikai létszám  |
| 26. melléklet  | Pilisvörösvár Város Önkormányzata költségvetési mérlege  |
| 27. melléklet  | Pilisvörösvár Város Önkormányzata várható bevételi és kiadási előirányzatai teljesüléséről készített előirányzat-felhasználási ütemterv |
| 28. melléklet  | Pilisvörösvár Város Önkormányzata intézményeinek finanszírozási ütemterve  |
| 29. melléklet  | Pilisvörösvár Város Önkormányzata közvetett támogatásai   |
| 30. melléklet  | A költségvetési év azon fejlesztési céljai, amelyek megvalósításához a Gst. 8. § (2) bekezdése szerinti adósságot keletkeztető ügylet megkötése válik vagy válhat szükségessé |
| 31. melléklet | Pilisvörösvár Város Önkormányzata három évre való előre tekintés a várható bevételekről és kiadásokról |
|  |  |

(2) Ez a rendelet a kihirdetést követő napon lép hatályba, rendelkezéseit 2021. január 1-jétől kell alkalmazni.

Pilisvörösvár, 2021. február 12.

 **Dr. Fetter Ádám Dr. Udvarhelyi István Gergely**

 **polgármester jegyző**

**Ez a rendelet Pilisvörösvár Város Önkormányzatának Képviselő–testülete Szervezeti és Működési Szabályzatáról szóló 11/2013. (III. 12.) önkormányzati rendeletének 42. §-a alapján kihirdetésre került Pilisvörösváron, 2021. február 15. napján.**

**Pilisvörösvár, 2021. február 15.**

**Dr. Udvarhelyi István Gergely**

 **jegyző**